b"\n_START_ARTICLE_\nPenthouse Playboys\n_START_SECTION_\nBakgrunn\n_START_PARAGRAPH_\nBandet ble startet av vokalist Kjetil Rolness (kunstnernavn Jens Pikenes) og gitarist og musikalsk leder J\xc3\xb8rn Chr. Mortensen (kunstnernavn Johnny Lotion). Den gang het de Bj\xc3\xb8rnstjerne Humperdinck & Basunenglene, navnet Penthouse Playboys ble brukt f\xc3\xb8rste gang i 1991. Bandet har hatt stor gjennomtrekk i \xc3\xa5renes l\xc3\xb8p, men foruten de to nevnte best\xc3\xa5r bandet av Ron Maiden p\xc3\xa5 bass, Odd Stewart p\xc3\xa5 keyboard, og Howard Juice p\xc3\xa5 trommer. Deres f\xc3\xb8rste plate var promosinglen Do You Think I'm Sexy/Smoke on the Water i 1995, samme \xc3\xa5r som den f\xc3\xb8rste av deres julekonserter p\xc3\xa5 Rockefeller ble arrangert. \xc3\x85ret etter kom deres f\xc3\xb8rste single i salg, en versjon av Seigmen-l\xc3\xa5ten \xc2\xabMetropolis\xc2\xbb. Samme \xc3\xa5r kom ogs\xc3\xa5 debutalbumet S\xc3\xa5nn skal det gj\xc3\xb8res, I tillegg til promosingler har bandet utgitt singlen \xc2\xabFuck the World\xc2\xbb i 2003 og l\xc3\xa5ten \xc2\xab\xc3\x85se Kleveland\xc2\xbb, som ble lagt ut gratis p\xc3\xa5 nettet. _NEWLINE_En kortfilm til deres coverversjon av DumDum Boys-l\xc3\xa5ten \xc2\xabEn vill en\xc2\xbb ble regissert av Aune Sand og vist p\xc3\xa5 norske kinoer i 1996. I 2008 kom oppf\xc3\xb8lgeren til S\xc3\xa5nn skal det gj\xc3\xb8res, Elske i sneen. Bandet var ogs\xc3\xa5 med i Melodi Grand Prix 1997 med l\xc3\xa5ten \xc2\xabOm du elsket meg\xc2\xbb som endte p\xc3\xa5 en fjerdeplass."